Хю Лори
Джеймс Хю Калъм Лори () е британски актьор, комик, писател и музикант.

Биография

Образование 
Роден е в Оксфордшър, Англия на е на 11 юни 1959 г., и отраснал в Оксфорд, където посещава „Драгън Скул“ (известно подготвително училище). После учи в Итън Колидж и след това в Селуин Колидж, Кембридж, където изучава археология и антропология.

Неговият баща печели олимпийски златен медал в категория гребане (двойка без кърмчия). После самият Джеймс също е гребец като ученик и студент, взема участие в Състезанието за лодки между Оксфорд и Кеймбридж през 1980 г. Лори печели първото място по гребане (двойка с кърмчия) на Националния младежки шампионат на Англия през 1977 г. През същата година участва заедно с партньора си в Световния младежки шампионат по гребане, където се класират четвърти.

По време на първата си година в университета Лори има връзка с Ема Томпсън, сега известна актриса. По същото време се присъединява към известния клуб Cambridge Footlights, който се слави като стартова точка за много популярни британски комици. През последната си година е президент на клуба, докато Ема Томпсън е вицепрезидент. Когато клубът прави театрална постановка за края на учебната година на Единбургския фестивал Фриндж през 1980 г., Лори се запознава със Стивън Фрай. Фрай и Лори имат няколко серии като дует, както и участие в телевизионното шоу „Джийвс и Устър“, адаптация по романите на П. Г. Удхаус за героя Джийвс. Лори играе Бърти Устър, роля, за която му помага неговият пианистки и певчески талант.

Професионално развитие 

Също както Фрай, Лори започва соло кариера като актьор, поема както комични роли („Черното влечуго“ с участието на Роуън Аткинсън като Принц Джордж и Лейтенант Джордж), така и с голям успех се превъплъщава в доста по-сериозни роли, например в „Peter's Friends“ и „Разум и чувства“. Други филмови участия включват „Maybe Baby“ и „Стюарт Литъл“.

До 2002 г. той е известно лице в серия телевизионни драми, гостуващ през тази година в два епизода на първия сезон на шпионския сериал „Фантоми“ излъчван по BBC 1. През 2003 г. той участва и режисира комедийната драма по ITV – Fortysomething. От 2004 г. Лори играе д-р Грегъри Хаус в „Д-р Хаус“, медицинска драма на Fox.

През 1996 г. публикува книга „Търговецът на оръжие“ – хумористичен съспенс. Автор е и на сценарий за филмова версия на тази книга. Вторият му роман, озаглавен „The Paper Soldier“, все още предстои да бъде издаден след редица отлагания.

Личен живот 
Лори е много добър пианист (това се вижда и в сериала „Д-р Хаус“), свири също на китара, неговата първа китара е една „Ямаха“, която получава на 16 години. Свири и на ударни в училищния оркестър.

Лори е запален мотоциклетист. Първия си мотор получава като подарък от баща си за 16-ия си рожден ден. В Лос Анджелис, където снима „Д-р Хаус“, Лори купува мотоциклет „Триумф Бонвил“, копие на известната марка от 60-те години на 20 век и се наслаждава на анонимността си, когато го кара с каска на главата.

Той се жени за Джо Грийн на 16 юни 1989. Сега живеят в северен Лондон със своите двама синове и една дъщеря.

Филмография 
 Черното влечуго (1986 – 2 епизода, 1987 – 6 епизода, 1989 – 6 епизода и в специалните епизоди – 1988 и 1999)
 Джийвс и Устър (1990) – Бърти Устър
 Разум и чувства (1995) – Томас Палмър
 101 далматинци (1996) – Джаспър
 Спайс Уърлд (1997) – Поаро
 Желязната маска (1998) – Кралския съветник
 Братовчедката Бет (1998)
 Стюарт Литъл (1999) – Господин Фредрик Литъл
 Може би скъпа (2000) – Сам Бел
 Животът с Джуди Гарланд: Аз и моите сенки (2001)
 Стюарт Литъл 2 (2002) – Господин Фредрик Литъл
 Фантоми (2002)
 Стюарт Литъл: Анимационният сериал (2003) – Господин Фредрик Литъл
 Полетът на феникса (2004) – Иън
 Д-р Хаус (2004 – 2012) – д-р Грегъри Хаус
 Храбрият гълъб (2005) (глас)
 Стюарт Литъл 3: Дивото зове (2006) – Господин Фредрик Литъл
 Улични крале (2007)
 Чудовища срещу извънземни (2009) – доктор Хлебарко (глас)
 Семейство Ориндж (2011) – Дейвид
 Тайните служби на Дядо Коледа (2011) – Стийв (глас)
 Утреландия (2015)
 Нощният управител (2016) – Ричард Роупър
 Ченс (2016) – д-р Елдън Ченс
 Параграф 22 (2019) – майор Де Кавърли

Дискография

Студийни албуми 
 2011 – Let Them Talk
 2013 – Didn't It Rain

Библиография 
 The Gun Seller, 1996 г.Търговецът на оръжие. София: Intense, 2008 г., 350 стр.
 The Paper Soldier, предстои да бъде издадена

Източници

Външни препратки 
 
 Хю Лори като Bertie Wooster

Възпитаници на Кеймбриджкия университет
Английски озвучаващи актьори
Английски актьори
Британски комици
Английски сценаристи
Английски романисти
Британски блус музиканти
Британски блус певци
Английски певци
Английски пианисти
Английски спортисти
Британски академични гребци
Носители на Златен глобус
Орден на Британската империя
Оксфордци